《暗香 壬子寄巢云》
清代·陈曾寿

旧痕凄断，是年时携手，虎坊桥畔。愁护暮鸦，芳树阴阴后堂见。

还踏天街月影，乍忘了、西风冰簟。谁管他、如叶青衫，弦底玉龙怨。

争羡，御香染。尽夜夜露痕，襟袖难浣。几时清浅，赢得铜仙泪空满。

重觅剪灯心事，除付与、梦中庭院。却又怕、寻去也，梦中都换。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。